གཞན་ཡང་ཁོང་མོས་གུས་མོར་འབྲེལ་ཡོད་ཀྱི་ཡིག་ཆ་དང་པར་རིས་སོགས་མིག་བཏོན་བྱས་ནས་ད་ཆ་འདས་དོན་གྱི་མི་ཚེ་གང་པོར་ལས་ཀའམ་ལེགས་སྐྱེས་ཕུལ་མྱོང་པའི་ལས་ཁུངས་ལ་འགྲོ་འདོད་དང་།དེ་མིན་མོས་བརྙན་འཕྲིན་གྱི་གསར་འགྱུར་བརྒྱུད་དེ་སྔོན་མོ་རང་བསྡད་མྱོང་བའི་ཡུལ་དེར་ལུས་རྩལ་འགྲན་བསྡུར་སོགས་དུས་སྟོན་ཅི་འདྲ་ཞིག་ཡོད་ཀྱང་རི་མོའི་ལམ་ནས་སེམས་ལ་བཞག་རྗེས་ང་ལ་ངེས་པར་དུ་བཤད་ཀྱི་ཡོད།འོན་ཀྱང་མོ་རང་འགྲོ་འདོད་ཤུགས་ཆེན་པོ་ཇི་ཙམ་ཡོད་རུང་ངའི་འགོ་དཔོན་དང་དེ་མིན་གྱི་འབྲེལ་ཡོད་ཚོས་ཀྱང་གཅིག་བྱས་ན་སྔོན་རྩིས་སུ་མེད་པའི་འགྲོ་སོང་གི་དངུལ་གཏོང་དགོས་པས་སྟབས་མི་བདེ་བའམ་གཏོང་འདོད་མེད་པ་ཡིན་སྲིད་པས་ངས་ཐེངས་ཁ་ཤས་གནས་སྟངས་དེ་གོང་ཞུས་བྱས་ཀྱང་དེར་ལན་གསལ་པོ་ཞིག་གནང་སྐྱོང་ཡོང་གི་མེད་པ་དེ་སྔོན་ལྟར་སྔ་སྲོལ་བཞིན་རེད།རྒས་མོས་ག་དུས་ཡིན་ཡང་ང་མོ་རང་ས་ནས་ལས་ཀ་ཚར་ནས་ཕྱིར་ལོག་འགྲོ་དུས་གོམས་སྲོལ་བཞིན་ངེས་པར་དུ་ང་ལ་འཐམ་ནས་བསྐྱེལ་མ་ལྟར་བྱེད་པ་འདི་མགོ་སེར་ཚོའི་ལུགས་ལྟར་ཡིན་པ་མ་ཟད།ད་དུང་ག་དུས་ཡིན་ཡང་ཁོང་མོའི་སྤྱན་ནང་མཆི་ཞག་འཁོར་གྱི་ཡོད་པ་དེ་ངས་མཐོང་གི་ཡོད།སྐབས་དེར་ང་རང་གི་སེམས་སུ་མོ་ལ་སྙིང་རྗེ་འགོག་མི་ཐུབ་པ་ཞིག་སྐྱེ་གི་ཡོད།